ИНФОРМАЦИЈА О ЈАВНОМ СЛУШАЊУ ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ „КВАЛИТЕТ ВАЗДУХА У СРБИЈИ“,

ОДРЖАНОМ 10. ФЕБРУАРА 2020. ГОДИНЕ

Одбор за заштиту животне средине је, на основу одлуке донете на 27. седници, одржаној 30. јануара 2020. године, 10. фебруара одржао јавно слушање на тему „Квалитет ваздуха у Србији“.

Јавно слушање је почело у 11, 00 часова.

Јавном слушању присуствовали су: Маја Гојковић, председник Народне скупштине и председник Одбора, чланови Одбора: Александра Јевтић, Ивана Николић, Борка Грубор, Радослав Цокић, Зоран Деспотовић, Татјана Мацура, Јасмина Каранац, Борисав Ковачевић и Нада Лазић, заменици чланова Одбора: Бранко Поповић, Љиљана Малушић, Ана Чарапић, Гордана Чомић и Предраг Јеленковић, као и народни посланици: Марко Атлагић, Звонимир Ђокић, Миладин Шеварлић, Драгана Баришић, Горан Ковачић, Дарко Лакетић, Соња Павловић, Александра Томић, Маријан Ристичевић, Хаџи Милорад Стошић, Милија Милетић, Снежана Б. Петровић, Драгана Костић и Дејан Раденковић.

На отварању Јавног слушања, обратили су се: Маја Гојковић, председник Народне скупштине и председник Одбора за заштиту животне средине, Горан Триван, министар заштите животне средине, Александар Антић, министар рударства и енергетике, Горан Весић, заменик градоначелника Београда, амбасадор Андреа Орицио, шеф Мисије ОЕБС-а у Србији.

Уводничари у првом делу јавног слушања били су: Миленко Јовановић, начелник Одељења за контролу квалитета ваздуха у Агенцији за заштиту животне средине, Урош Ракић из Института за јавно здравље Србије „Др Милан Јовановић Батут“, Драган Ђурица, помоћник покрајинског секретара за урбанизам и заштиту животне средине – Сектор за мониторинг и информациони систем животне средине и Александар Јововић, професор на Машинском факултету Универзитета у Београду.

Учесници Јавног слушања били су и: представници Министарства за заштиту животне средине: помоћник министра Биљана Филиповић Ђурић, саветник министра Слободан Тошовић, начелник Одељења за заштиту ваздуха и озонског омотача, Сектор за управљање животном средином, Весна Митровић, Одељење за управљање квалитетом ваздуха и емисијама у ваздух, Сектор за управљање животном средином, Душица Радојичић, Биљана Јовановић Илић, Татјана Калуђеровић, из службе за комуникацију и односе с јавношћу кабинета министра: Александра Гачевић, Надежда Шваркић и Маја Радосављевић, представници Министарства здравља: помоћник министра Весна Књегињић, Верица Јовановић, директор Градског института за јавно здравље Србије „Др Милан Јовановић Батут“ и Андреј Шоштарић, Лабораторија за контролу квалитета ваздуха, Ђорђе Милић, помоћник министра грађевинарства, саобраћаја и инфраструктуре, Горан Пејановић, помоћник директора за Сектор Националног центра за климатске промене, развој климатских модела и оцену ризика елементарних непогода, Сања Бијеловић и Наташа Драгић из Института за јавно здравље Војводине, Мира Раденовић, Драгица Бранковић и Татјана Кашић из Градске управе за заштиту животне средине Нови Сад, заменик градоначелника Београда Горан Весић, Aндреја Младеновић, помоћник градоначелника, из Скупштине Града Београда: Јовица Васиљевић, секретар Секретаријата за јавни превоз, Душан Рафаиловић, секретар Секретаријата за саобраћај и Нина Јандрић, секретар Секретаријата за енергетику, директор Градског завода за јавно здравље Београд Душанка Матијевић, Рајко Терзић из Градског завода за јавно здравље, Ивана Крстић, секретар за заштиту животне средине Града Ниша, проф. др Маја Николић, помоћник директора за наставу и научно истраживачки рад и мр сци др Снежана Глигоријевић, начелник Центра за хигијену и хуману екологију из Завода за јавно здравље Ниш, Жарко Ковач из Градског већа Града Ваљева и Весна Срећковић, шеф Одсека за заштиту животне средине Ваљева, Јелена Поучки Брусин из Градске управе Града Зрењанина, Саша Петковић, руководилац Одељења хигијене Центра за хигијену и хуману екологију у Заводу за јавно здравље Зрењанин, Зденка Миљковић, секретар за заштиту животне средине Града Панчева, Љиљана Лазић из Завода за јавно здравље Панчево, Маја Мандић, начелник Одељења за инспекцијске и комунално-стамбене послове Града Шапца, Тања Крчум из Групе за заштиту животне средине Смедерево, Мирослав Чучковић, председник Градске општине Обреновац и Весна Ђоковић, начелник Одељења за урбанизам и комунално грађевинске послове из Обреновца, Слађана Ристић, директор Завода за јавно здравље Зајечар – Тимок и Миона Величковић, начелник Центра за хигијену и хуману екологију, Мирјана Ђоковић, помоћник градоначелника Чачка за област заштите животне средине, Игор Кривокапић, начелник ГУ за инспекцијски надзор, Биљана Николић, шеф инспекције за заштиту животне средине и Милева Јочовић, инспектор за заштиту животне средине из Инспектората за заштиту животне средине Града Чачка, Светлана Дракул, руководилац Одељења за заштиту животне средине Града Ужица, Владимир Лазаревић, члан Градског већа за област заштите животне средине и Љиљана Шаренац, шеф Одсека за заштиту животне средине из Краљева, Милош Урдов и Владимир Савић из Завода за јавно здравље Краљево, Јасмина Цветковић, инспектор за заштиту животне средине Града Параћина, Мирјана Бонић, Лабораторија за испитивање ваздуха и буке, Завод за јавно здравље Суботица, Бранкица Полић и Милан Топић из Одељења за пољопривреду и заштиту животне средине Града Сомбора, Снежана Томасовић из Завода за јавно здравље Сомбор, Саша Станковић, одборник у Скупштини Града Бора и Љиљана Лекић, Јован Миладиновић, начелник Одељења за привреду и локални економски развој Града Лознице, Александра Димитријевић, начелник Градске управе за заштиту животне средине и комуналне послове и Милена Вулић из Градске управе за заштиту животне средине и комуналне послове Града Јагодине, Марјана Гаврановић Јанковић и Јадранка Матић из Општинске управе Ћуприја, Милан Стојковић, помоћник градоначелника Лесковца и Слађан Ђикић, шеф Одељења за заштиту животне средине Града Лесковца, Зоран Павловић, начелник Одељења санитарне хемије и еко-токсикологије и Снежана Плећевић из Завода за јавно здравље Пожаревац, Синиша Митровић из Привредне коморе Србије, Саво Безмаревић, извршни директор за техничке послове производње енергије из предузећа „Електропривреда Србија“ и Валентина Нешић, самостални референт за односе са јавношћу, Томислав Мићовић, генерални секретар Удружења нафтних компанија Србије и Наташа Вукшић председник Управног одбора Удружења нафтних компанија Србије, Љубинка Калуђеровић из Сталне конференције градова и општина, представници невладиних организација: Удружење грађана Тихи Луг из Великих Црљена: Весна Терзић, Драгана Симић, Биљана Божичић и Живорад Живановић, Милош Ђајић из Центра модерних вештина, Лидија Радуловић из Београдског фонда за политичку изузетност, Организације чланице Националног конвента о ЕУ: радне групе 15 – енергетика: Лука Миловановић, Београдски фонд за политичку изузетност, Зоран Пендић, Савез инжењера и техничара Србије, Aлександар Вукаловић, Е-сигурност, Јованка Aрсић-Каришић, Build energy team, Миљан Радуновић,консултант, Рајко Терзић, Градски завод за јавно здравље, Владимир Ђурђевић, физички факултет, Горан Васић, Гаранцијски фонд AП Војводине, Звонко Дамњановић, Грађанска читаоница Европа Бор, Лидија Кесар, Фрактал, Јелена Благојевић, ЕПС, Организације чланице Националног конвента о ЕУ: радне групе 27 - животна средина и клима: Наташа Ђерег, ЦЕКОР, Дејан Бојовић, председник Српске асоцијације за рушење, деконтаминацију и рециклажу, Загорка Стевић Гојков, Братислав Попрашић, Горица Станојевић, Марко Златковић, Маја Крунић Лазић, Сњежана Митровић, Владимир Јанковић, Зоран Ђукановић, Душан Васиљевић, Милан Стефановић и Данијела Божанић, Организације чланице Коалиције 27: Драгослава Стаменовић, К27, Огњан Пантић, БОШ, Ивана Јовчић, ЦУЖС, Душка Димовић, WWF, Тијана Љубеновић, МИС, Организације чланице мреже Зелена столица: Бојан Миловановић из удружења „ГМ оптимист“, Горан Зелић из Друштва за подводне активности Сомбор, Радомир Јовановић, Центар за међународну јавну политику, Гордана Брун из удружења „Школа за опстанак“, Анита Сушић из Удружења за заштиту велике дропље, Милош Стојановић из Еколошког удружења „Зелени сад“, Александра Кнез Милојковић из покрета „За заједничко добро“, Топлица Марјановић из Друштва младих истраживача Бор, Бранислава Јефтић и Наташа Пјевац из Зелене странке, Александар Кларић из Центра за међународну политику, Џон Клејтон, Агнес Боденс, Лука Мацанти Јовичевић, Богдан Урошевић, Оливера Зуровац Кузман и Ђурковић Татјана из Мисије ОЕБС-а у Србији, Светлана Бачанин, ГИЗ, Вим Бореманс, Сузана Бошковић и Ненад Белчевић из НДИ, Биљана Леденичан и Зорица Кораћ из УНДП-а, Олга Илић, Светозар Андрић, Урош Миричић, Милена Станојевић Кожовић.

Нада Лазић, члан Одбора за заштиту животне средине и модераторка јавног слушања, у уводним напоменама је подсетила да је током јануара стање ваздуха у многим местима у Србији било изузетно лоше, чак забрињавајуће, што је јавност „подигло на ноге“ и тему загађења ваздуха ставило у први план, па је као члан Одбора и члан неформалне Зелене посланичке групе, предложила да Одбор организује јавно слушање на ту тему.

Маја Гојковић, председник Народне скупштине и председник Одбора за заштиту животне средине, истакла је да ова тема заслужује да се о њој одржи јавно слушање, чему у прилог говори и импозантан број присутних у сали. Идеја је била окупити представнике релевантних институција, како би сви заједно потражили одговоре на актуелна питања, која су од интереса за све грађане. Подсетила је да је питање квалитета ваздуха у појединим градовима у Србији, недавно изазвало одређене сумње и медија, и грађана уопште, које су додатно подгреване недостатком информација о правом стању ствари и о томе да ли је загађење ваздуха повећано у односу на исти период претходне године. Зато је важно утврдити границу између реалног проблема и кампање која се тих дана водила. Истакла је да очекује да ће на јавном слушању јавност добити што више података о квалитету ваздуха у Србији, као и одговоре на то шта све утиче на квалитет ваздуха и у којој мери његово загађење може да има последице на здравље становништва. Указала је на то да је Светска здравствена организација одавно препознала ову појаву у свету, као и да је 2018. године организована прва светска конференција на тему загађености ваздуха и његове повезаности са здрављем људи. Према националним и локалним извештајима, као највећи извори загађења наведени су сектор производње електричне и топлотне енергије, сектор индустрије, друмски саобраћај итд. Ово указује на то да би најбољи дугорочни одговор на овакво стање, био постепени прелазак на чисту и обновљиву енергију, у складу са могућностима. Међутим, не треба занемарити ни неповољне метеоролошке услове, као ни то да на квалитет ваздуха утичу и индивидуална кућна ложишта, грејање на фосилна горива и велики број моторних возила. Навела је да држава треба да размотри све могућности за убрзавање процеса гасификације, као и да стимулише грађане да се колико је могуће више прикључе на централно грејање, али су за то потребни услови. Поздравила је одлуку Владе Републике Србије да системски ради на решавању питања заштите ваздуха, због чега је образовано и посебно тело, на челу са премијером, које ће координирати радом свих државних отргана и благовремено обавештавати јавност. Подсетивши да Република Србија много улаже у заштиту животне средине, изнела је податак да је само „Електропривреда Србије“ уложила више од 475 милиона евра у пројекте који се на то односе. Истакла је и да је неопходна контрола трошења средстава, која држава намењује животној средини, како бисмо били сигурни да су она на најбољи начин распоређена и да ће имати жељене ефекте. Народна скупштина очекује још много предлога закона у овој области, а Србија је већ потписник многих међународних конвенција, што подразумева и њихову имплементацију у пракси. Између осталог, крајње је време да Србија добије и закон о климатским променама, што је и обавеза из Оквирне конвенције УН о промени климе, али и због чињенице да негативне последице климатских промена погађају грађане Србије, као и све грађане у свету тренутно.

Горан Триван, министар заштите животне средине, истакао је да је важно посматрати контекст онога што нам се последњих дана дешава, иако се то исто, на известан начин, дешава већ последњих 60 година, а то је период у ком траје процес индустријализације код нас. Друштво се, у међувремену, питањима животне средине бавило на другачији начин, него што је то данас потребно. Такође, демографски процес (не само код нас, већ и у свету) је такав да више од 50% људи живи у градовима, па је стога и уобичајено да је пажња највише усмерена на градове, као црне тачке, а код нас пре свега на Београд као највећи. Велики број људи у градским срединама, подразумева и превелики број аутомобила, а поред тога што саобраћај спада међу највеће загађиваче животне средине, код нас је проблем и у лошем квалитету возила, као и у сумњивом квалитету енергената које користимо. Градске топлане је лакше контролисати (у смислу увођења одговрајућих типова енергије), него индивидуална ложишта (која користе грађани, вртићи, школе итд.). Међутим, Србија је у фази реиндустријализације, па је сад прилика да се поведе више рачуна о животној средини. Похвалио је то што је, без обзира на све турбуленције које оваква ситуација неминовно производи, јавност устала и истакао да овакве ситуације утичу на то да се животна средина много боље разуме и да постане важнија за друштво у целини. Споменуо је мониторинг као важно средство, без ког је немогуће доносити ваљане одлуке. Указао је на то да Србија нема довољно разуђену мрежу мерних станица и то је једно од првих питања о којима треба разговарати. У проширење мреже мониторинга је уложено 40 милиона динара прошле и 25 милиона ове године. Поставља се и питање планова квалитета ваздуха и обавезе локалних самоуправа које имају III категорију ваздуха да их израђују, али је то препорука и за било који град и општину, јер у данашње време луксуз представља не бавити се овим питањем. Рекао је да нема сумње да индустрија остварује негативан утицај на нашу животну средину, али је она као државни ентитет, условно речено, под контролом државе, па је кроз постројења пре могуће контролисати квалитет ваздуха. Истакао је да постоји читав низ мера које је могуће предузети, од пошумљавања, које је изразито важно за квалитет ваздуха, до давања субвенција за куповину нових хибридних и електричних возила, што је симболична мера која показује у ком смеру треба да идемо као друштво. Међутим, неопходно је наћи решење и за возила која ће и убудуће користити гас. У сваком случају, од пресудне је важности одлука друштва – да ли желимо да живимо здраво, а здрав живот није могућ уколико свако од нас не учини оно што је у његовој моћи. Дакле, неопходно је повећање броја зелених површина у градовима, такође, пошумљавање је неизоставни фактор, повећање броја мерних станица, еколошки приступ у области урбанизма, повремена редукција саобраћаја и сл.

Најављујући наредног говорника – министра енергетике, Нада Лазић је рекла да нам је, у оваквим ситуацијама, неопходна интерресорна сарадња, па је изнела податак да термоелектране које раде на угаљ, на западном Балкану загађују ваздух шест пута више него што је дозвољено, те су означене као један од узрочника загађења ваздуха.

Александар Антић, министар рударства и енергетике, рекао је да су енергетски сектор, тј. „Електропривреда Србије“ и друге енргетске компаније у протеклом периоду највише пажње поклониле и највише инвестирале у заштиту животне средине и унапређење квалитета ваздуха. Као што је већ поменуто, ЕПС је инвестирао 475, 6 милиона евра у пројекте заштите животне средине. Најзначајнији посао који је тим новцем урађен јесте постављање електрофилтера на блоковима термоелектрана, а следећи сегмент се односи на смањење емисија азотних оксида. Интензивно се ради и на одсумпоравању димних гасова, као и на реконструкцији система за одлагање пепела и шљаке и пречишћавању отпадних вода. Рекао је да оно за шта је овај сектор највише критикован – одсумпоравање димних гасова, заиста представља проблем. Сумпор диоксид је проблем, на чијем се решавању интензивно ради, међутим, то је пројекат који је изузетно скуп и који има дуг период реализације – требало би да буде завршен до 2023. године. До сада је постројење за одсумпоравање димних гасова завршено на блоковима Костолац Б (још 2017. године), а тренутно се раде финална усаглашавања која се односе на студију утицаја на животну средину и грађевинску дозволу за овај и будући објекат Костолац Б3, па је очекивано да ће током 2020. године бити добијена употребна дозвола, тако да постројење може да почне континуирано да ради. Кад је у питању одсумпоравање Тента А, радови су у току и требало би да буду завршени до 2023. године, а инвестиција је вредна 170 милиона евра. За Тент Б је такође обезбеђено финансирање (око 150 милиона евра), а тендер је у току и до краја фебруара би требало да буде дефинисан најповољнији понуђач. Као што се из реченог види, инвестиције у одсумпоравање су велике, а рок за изградњу једног оваквог постројења је 35 месеци. Истакао је да смо без обзира на проблеме у вези с одсумпоравањем димних гасова који су евидентни, у претходном периоду – када је загађење ваздуха достигло највиши ниво, поред поменутог, имали проблем и са смогом и честицама, а тих дана термоелектране нису емитовале честице изнад дозвољеног нивоа. Рекао је да проблем са системом грејања у Србији постоји, а топлане нажалост постоје само у 59 градова и општина и оне покривају тек 20% домаћинстава на читавој територији земље, а у урбаним срединама око 48%, што је недовољно и постоји потреба да се прошири. Даљински системи грејања су објективно много бољи за животну средину, него када се грејање врши у индивидуалним ложиштима (угљем, дрвима итд.). Топлане у Србији су у претходних неколико година много тога урадиле у циљу побољшања свог рада и смањења негативних утицаја на животну средину, а кроз значајно повећање употребе природног гаса. Ради се на модернизацији топлана и промоцији коришћења биомасе – прелазак топлана са угља и мазута на биомасу, тамо где није могућ прелазак на гас. Нафтна индустрија Србије ове године завршава постројење за дубоку прераду, што је инвестиција вредна 300 милиона евра, а пројекат је изузетно важан и за већу ефикасност рафинерија, али и за животну средину, јер подразумева потпуни престанак производње мазута, смањење емисије прашкастих материја и азотних и сумпорних диоксида. Кад је у питању енергана Панчево, која је део Националног плана за смањење емисија (НЕРП), истакао је да је она завршена и да ради добро по свим критеријумима. Као посебно важан, истакао је озбиљан искорак који је направљен у погледу обновљивих извора енергије – имамо више од 500 мегавата инсталисане снаге у обновљивим изворима, насупрот само 7, 2 мегавата у 2012. години. Дакле, много тога већ јесте урађено, али крупни планови су пред нама, што укључује и наставак модернизације постојећих капацитета, завршетак пројеката који се односе на решавање азотних оксида, одсумпоравање димних гасова, наставак мењања енергетског микса – повезивање зелене економије са пољопривредом и улагање напора да биогасна постројења постану значајан део наше енергетске потрошње. Затим, озбиљно се ради на гасификацији Србије (у шта је већ инвестирано више од 500 милиона евра), што би додатно требало да смањи утицај угља, мазута и дрва на загађење ваздуха.

Горан Весић, заменик градоначелника Београда, најпре је скренуо пажњу на то да проблем загађења ваздуха није настао сада, већ да се о томе говори већ деценијама, иако се није много одмакло у налажењу решења. Међутим, с обзиром на то да овај проблем јесте актуелан, за Град Београд су предложене 43 конкретне мере, које се односе на шест области: саобраћај, енергетска инфраструктура, зелени град, индустрија у посебним зонама, комунална хигијена и мониторинг и обавештавање грађана. Вредност ових мера је око 6, 5 милијарди евра и финансираће се у сарадњи са Републиком. Сумирајући тренутне проблеме, као највећи је издвојио индивидуална ложишта, којих у Београду има око 300 хиљада (а и то су само она која се налазе у систему оџачара, иначе их је још више), а као следећи – загађење које стварају аутомобили, аутобуси и камиони. Наиме, у Београду је регистровано 720 хиљада возила, од чега око 540 хиљада аутомобила (око 80 хиљада више него пре шест година). Када је у питању саобраћајна инфраструктура, Београд је једини град ове величине у Европи чији основни подсистем јавног саобраћаја чине аутобуси. Стога изградња метроа представља приоритет и она би требало да почне крајем године, а вредност пројекта је 3, 8 милијарди евра, чиме ће око 30% данашњег саобраћаја функционисати под земљом, што ће аутоматски утицати на смањење загађења. У конкретне мере спада и изградња Беовоза, која је започела пре шест година и наставља се, па ће све приградске општине Београда, изузев Гроцке, са центром града бити повезане градском железницом. Такође, важан је развој речног превоза, јер Београд има потенцијала за повезивање Гроцке, Обреновца и Земуна на овај начин, а то би представљало још једну еколошку меру. Нагласио је да Град Београд више неће куповати возила која нису на природни гас, или нису хибридна или електрична возила, а у 2020. години ће бити купљено 200 аутобуса на природни гас. У вези са изградњом топловодне мреже, рекао је да је планирана изградња 306 км у наредних пет година, као и 250 км гасне мреже. Један од начина борбе против загађења свакако је урбанизам, тако да ће ове године бити усвојен нови генерални урбанистички план, чиме ће бити стимулисана еколошка градња. Кад је у питању пошумљавање, рекао је да је план Града да у наредних пет година посади милион стабала. Тренутно има расположивог земљишта за око 450 хиљада стабала, тако да ће бити потребно обезбедити нове просторе за садњу. Почиње и рад на зеленим зидовима, а 50 км је већ постављено током претходне године. Истакао је да је мониторинг, као и извештавање, од изузетне важности, тако да ће бити набављено 25 нових мерних станица, а на 254 локације ће бити инсталирани мерачи ваздуха и постојаће апликација преко које ће грађани у сваком тренутку моћи да добију податке о загађењу, из дела града у ком се тренутно налазе. Наставља се и ширење пешачких зона и популарисање бициклистичког саобраћаја, што такође спада у начине да се смањи загађење.

Њ. Е. амбасадор Андреа Орицио, шеф Мисије ОЕБС-а у Србији, рекао је да је Парламент већ много година партнер ОЕБС-у, чије су активности усмерене на јачање капацитета Народне скупштине и њених тела, уз крајњи циљ да се ојача њена надзорна улога. У том смислу, јавна слушања представљају важан механизам којим не само да се побољшава законодавни процес, већ и примена постојећих закона. Такође, могу да послуже као вредан извор информација народним посланицима о одређеном питању. Стављање на дневни ред јавног слушања теме загађења ваздуха, која је изазвала толико пажње јавности, између осталог је одличан начин да се чују различити гласови, да се започне дијалог и покуша да се дође до најбољег решења. Као што је познато, чиста животна средина је предуслов за здраво и просперитетно друштво. Имајући ово у виду, ОЕБС подржава владе које се залажу за заштиту животне средине, промовишу њен развој и постојање одговорности, и на државном и на локалном нивоу. Међутим, као што је већ речено, питање животне средине није питање само једног дела друштва, или дела Владе, једног министарства, већ се оно тиче целог друштва. У складу са тим, данашње јавно слушање треба да допринесе даљем ширењу свести јавности о овој теми и јачању улоге парламента ка одговорнијој политици у вези са заштитом животне средине.

Миленко Јовановић, начелник Одељења за контролу квалитета ваздуха у Агенцији за заштиту животне средине, рекао је да Агенција, у складу са својим надлежностима, руководи процесом мониторинга квалитета ваздуха у државној мрежи и координира радом информационог система, трудећи се да све информације на сајту буду доступне у реалном времену. Навео је да се последња званична анализа квалитета ваздуха у Србији, односи на 2018. годину, у току је израда, тј. валидација података из 2019. године и извештај је у припреми, а биће готов на пролеће. Поред самог мониторинга, Агенција ради и анализу података, из чега произлази оцена квалитета ваздуха, односно категоризација. Она се ради на основу законских одредби, које је неопходно што пре мењати, јер се у обзир узима једино средња годишња вредност, што се показало као недовољно, па би требало у обзир узимати и број дана са прекорачењима, односно појаве које не могу битно да утичу на средњу годишњу вредност полутанта, али могу на угрожавање здравља људи. Мониторингом се на крају врши и провера успешности свих примењених мера. Такође, кроз мониторинг се прати и концентрација стандардног сета полутаната, као што су сумпор диоксид, азот диоксид, угљен моноксид, као и суспендоване честице ПМ 10 и ПМ 2, 5 (зато што се на светском нивоу показало да су они највећи загађивачи, који пре свега утичу на лош квалитет ваздуха, а самим тим и на здравље људи), а прати се и бензен, и садржај стандардног сета тешких метала, као што су олово, никл и кадмијум у суспендованим честицама ПМ 10. Ово је све у складу с европском праксом и стандардима. Истакао је да је неопходно побољшати мониторинг у смислу праћења параметара, пре свега суспендованих честица, у градовима и областима у којима до сада из различитих разлога мониторинг није успостављен. Крајем 2019. године је Министарство издвојило 42 милиона динара за набавку две станице за мониторинг (које ће бити инсталиране у Новом Пазару и Вршцу), као и опреме која ће заменити стару, чиме ће се унапредити праћење полутаната, неопходно за добијање комплетне слике. Локалне самопураве су одговорне за доношење мера, на основу резултата мониторинга, међутим, како то, осим у већи градовима до сад није био случај, образована је радна група која ће координирати радом локалних самоуправа и помоћи им у доношењу адекватних мера. Последња анализа (за 2018. годину, која је усвојена у октобру 2019. године) је показала да суспендоване честице ПМ 2,5, као највећи узрочник здравствених проблема (према мишљењу Светске здравствене организације) произлазе из индивидуалних ложишта и мањих енергана (тј. топлана до 50 MW). Ово је неспорно, али треба разликовати појединачне изворе полутаната, као што нпр. сумпор диоксид настаје првенствено из производње електричне енергије, односно из термоелектрана. Такође је важно не ослањати се само на ветар или падавине, већ тежити ублаживању извора загађења, односно смањивању емисија, јер је разлика у крајњем исходу велика. Кад је у питању тренд квалитета ваздуха у 2018. години, варијације су врло мале, односно, у оним местима која имају адекватна мерења, квалитет ваздуха мало осцилира, па је потребно, као што је речено, смањити емисије узрочника аерозагађења. С обзиром на то да је израда извештаја о квалитету ваздуха за 2019. годину у току, изнео је незваничне податке да је било варијација, чак и побољшања у броју дана са прекорачењима, а самим тим и средње годишње концентрације, али је било и погоршања. Нпр. Бор је током 2019. године био троструко угрожен кад је квалитет ваздуха у питању, што је утврђено контролним мерењем суспендованих честица и праћењем концентрације тешких метала у њима, а сумпор диоксид је имао 19 епизода са прекорачењима опасним по здравље људи. Други пример је Ваљево, које је већ дуже времена на првом месту по лошем квалитету ваздуха, због прекомерне употребе угља током целе године, па улажу велике напоре да постепено пређу на компримовани природни гас, међутим, тренутно за то нема финансијских средстава, а у питању је 2, 7 милиона евра неопходних да би у року од годину или две дана било елиминисано 20% емисије суспендованих честица. Истакао је да ће се Агенција трудити да прошири мониторинг, за шта је преко ИПА пројекта 2020 добијено скоро три милиона евра. Међутим, потребно је преко локалних самоуправа подићи ниво градских завода, који још увек немају акредитовану методу за ПМ честице. Такође, потребно је након израде извештаја убрзати категоризацију квалитета ваздуха, јер ће то утицати и на брже доношење мера. Поред тога, што пре би требало донети измене и допуне Закона о заштити ваздуха, како би био оперативнији, јер су након осам година од доношења, уочене различите мањкавости у пракси.

Нада Лазић је, у вези са претходним излагањем, истакла да је један од највећих проблема, када су аутоматске станице упитању, њихово одржавање на годишњем нивоу, односно финансирање одржавања и то да ли мерни уређаји у њима раде пуним капацитетом. Чак је и у извештају Агенције за 2018. годину наведено да је један од узрока недовољне поркивености од минимум 75% мерења на годишњем нивоу, управо тај што није било средстава за одржавање кључних уређаја, а то су пре свега уређаји за мерење ПМ честица. Стога је неопходно да постоји континуитет у финансирању и да уређаји функционишу без застоја и тек тада ће моћи релевантно да се говори о стању ваздуха у појединим општинама.

Миленко Јовановић се надовезао, рекавши да је у последње три године финансирање одржавања ових станица адекватно, а пристижу и додатна средства. Додуше, проблем представља забрана запошљавања у државном сектору, али је без обзира на то, систем мониторинга на завидном нивоу, па би требало очекивати боље резултате.

Урош Ракић из Института за јавно здравље Србије „Др Милан Јовановић Батут“, рекао је да проблем квалитета ваздуха није ништа ново, нити је он само код нас присутан, он постоји у целој Европској унији, а истраживања су показала да 40% азот диоксида у ЕУ долази од саобраћаја. Још већи проблем представља то што око 80% азот диоксида стварају возила која користе дизел мотор. Истакао је да тврдње да је код нас ваздух међу најзагађенијима у свету, нису тачне. Наиме, ако се упореди анализа Светског економског форума из претходних неколико година, за 20 најзагађенијих градова у свету, поједини имају концентрацију ПМ 2, 5 од 145 микрограма по кубном метру, а у Београду је у 2017. години он износио 23, у 2018. години 24 микрограма по кубном метру, што указује на то да Београд није најзагађенији чак ни у региону. Ова анализа не указује на то да је овде квалитет ваздуха добар, али је свакако далеко од слике Београда која се приказује као једног од најзагађенијих. Споменуо је да је Европска унија 2008. године донела Директиву о квалитету ваздуха, а да је 2013.године донет Програм за чист ваздух за целу Европу и тада су Европско удружење пулмолога и друга здравствена удружења, тражила да ЕУ прихвати смернице Светске здравствене организације за полутанте (које су много ниже од тренутно прописаних од стране ЕУ), али до тога није дошло, па је Европски ревизорски суд 2018. године наложио да се смернице ипак изједначе. Закључио је да ситуација није катастрофална, али разлог за бригу постоји и треба да тежимо да се у сваком граду смањи концентрација загађивача. Али с обзиром на то да сваки град мора да се посматра појединачно, негде ће то бити могуће брже урадити одређеним мерама, а негде ће проблем бити много већи, услед географског положаја. Пример за то је Ужице, у ком локална самоуправа доста ради на смањивању аерозагађења, али с обзиром на то да се оно налази у котлини, окружено планинама од 700 до 1000 метара висине, то чини ситуацију неповољнијом у односу на неке друге градове.

Драган Ђурица, помоћник покрајинског секретара за урбанизам и заштиту животне средине, скренуо је пажњу на то да загађење ваздуха, из године у годину условљено метеоролошким приликама и климатским променама, представља све већи проблем за животну средину, али и за здравље људи. Рекао је да Покрајински секретаријат управља локалном мрежом станица за аутоматски мониторинг, већ више од 10 година. Ове станице су купљене средствима из буџета, а на исти начин је финанисрано и њихово одржавање претходних година. Као што је речено, одржавање станица је врло битно, не само у смислу функционалности уређаја, већ је и сама валидност података на крају године условљена одржавањем и стандардима по којима се опрема одржава. На седам станица којима управља секретаријат, прати се шест најбитнијих параметара, а у сарадњи са Институтом за јавно здравље Војводине, прати се шта се налази у суспендованим честицама. Према резултатима мерења, доминантно загађење у Покрајини свакако настаје у урбаним срединама, од саобраћаја и индивидуалних кућних ложишта, у мањем проценту од индустрије и индустријских процеса, као што је нпр. сагоревање и још мањи проценат одлази на загађење од пољопривреде и сточарства. Када се говори о проблемима који се односе на мониторинг ваздуха, велики проблем је то што га 64% општина у Војводини уопште не спроводи, а 36% које га спроводе су углавном места близу градова и мониторинг спроводе у сарадњи с Инсититутом и заводима за јавно здравље на територији Покрајине. За то се користе акредитоване, али не и референтне методе, што представља додатни проблем у добијању података. Стога, оно на чему би требало да пораде и Влада РС и ресорно министарство, јесте да се приликом проширивања мреже мониторинга, мисли и на Војводину и на оснаживање установа које би поред секретаријата то могле да раде (као што су Институт, заводи за јавно здравље и поједине градске управе за заштиту животне средине). Као закључак, кад је у питању Покрајина, истакао је да свуда где се врше мерења, загађење постоји. Агенција добро ради свој посао, али некада не даје комплетне информације, што је нпр. ситуација са Новим Садом који годинама уназад није имао адеквтна мерења, па је представљан као град са најчистијим ваздухом, а ако се узму у обзир број становника, број возила и индивидуалних ложишта, јасно је да су бројке и статистика једно, а да је стварно стање нешто потпуно друго. Међутим, кад је проблем ваздуха (и животне средине генерално) у питању, важно је да не буде међусобних оптужби, јер у вези с овом темом сви носе кривицу и треба што пре да прихватимо чињеницу да је ваздух загађен, да то представља опасност по наше здравље и да треба да следимо примере добре праксе и знање које сами поседујемо, како би се порадило на мерама које могу да утичу на смањење загађења.

Александар Јововић, професор на Машинском факултету Универзитета у Београду, рекао је да је извесно да загађење ваздуха представља светски проблем, који траје већ стотинама година. Међутим, када се погледају анализе, видљиво је да је тај проблем у овом региону (западни Балкан и поједине земље ЕУ) израженији него на другим местима. Ако се Србија упореди с ЕУ у појединим показатељима, не стојимо много лоше нпр. у погледу азотних оксида, па чак ни емисије честица, али је са сумпором ситуација већ другачија. Наиме, ако се посматра свих 28 земаља ЕУ, насупрот земаља западног Балкана, емитује се скоро једнака количина сумпора, док су земље западног Балкана двоструко горе у односу на ЕУ у погледу емитовања честица, а драстично боље кад су у питању азотни оксиди. Сама Србија емитује скоро 400 хиљада тона сумпор диоксида годишње, а цела ЕУ испод милион тона. Када се пореде Србија и земље ЕУ по секторима, у појединим секторима постоје велике сличности. Нпр. сумпорним оксидима највише доприносе индустријска, односно енергетска постројења, а слично је стање и у погледу честица ПМ 10 и ПМ 2, 5, где су највећи емитери домаћа ложишта и мала индустријска постројења, међутим, с азотним оксидима је извесно да је стање код нас другачије, где је и даље производња електричне и топлотне енергије већи емитер него у земљама ЕУ. Подаци Агенције за заштиту животне средине показују где су најзначајнији извори сумпорних и азотних оксида и честица, а велики проблем представља то што се емисије ненамерно испуштених дуготрајних органских загађујућих компонената (са депонија, отпада, од паљења њива итд.), нису промениле од периода деведесетих до данас, што управо говори о томе да драстичних мера скоро да није ни било. Ове компоненте су токсичне, канцерогене, мутогене и тератогене, што подразумева да остављају последице по будуће генерације и стога је то један од највећих проблема (не рачунајући уобичајене компоненте о којима се често говори). Држава је до сад урадила већ два национална плана за смањење емисије ових компонената, али се та вредност и даље одржава на приближном нивоу. Кад су у питању извори честица ПМ 10 и ПМ 2, 5, велики термоенергетски сектори су мало заступљени, а углавном су то прерађивачка индустрија и домаћинства, па чак и сектор рударства. За потребе израде новог националног плана за смањење емисије и преговора с ЕУ око примене НЕЦ директиве, на Машинском факултету су урађене одређене анализе о емисијама у појединим секторима, тј. о томе шта су последице појединих емисија. Појављује се проблем који се у иоле развијеним земљама Европе више не среће, а то су пожари на депонијама (оне су код нас врло често упаљене, или тињају), јер осим што имају емисије различитих компонената, главни су емитер диоксина, фурана и сл. Са друге стране, на проблем нашег енергетског система је указао и Фискални савет крајем прошле године, подвукавши да је електропривреда (а и не само она), и поред великог инвестиционог циклуса, у ситуацији да већ дужи низ година не успева да испуни оно што је била обавеза у складу са националним еколошким прописима. Иако је јасно да је проблем с угљем универзалан, у многим земљама се раде озбиљне анализе о преласку с угља на неке друге изворе енергије (сектор рударства представља велико оптерећење за сваку земљу). Указао је на то да велики светски медији и озбиљне институције извештавају о стању, које никако није добро. Србија се по броју „прерано умрлих“, тј. људи који услед загађења ваздуха имају скраћене године живота, налази на првом месту по многим анализама. Национални план за смањење емисије је направљен и усвојен на Влади, и на време су Енергетској заједници предати планови и обавезе које ћемо спроводити, али резултати за 2018. годину показују да нисмо били довољно добри, поготово кад су сумпорни оксиди у питању. Када би се према Индустријској директиви, примениле граничне вредности за смањење емисије, просечне емисије би биле око 15 пута мање него сада и то би био огроман допринос стању животне средине у земљи. Свако снижавање емисије је добродошло, као и примена најбољих доступних техника за нова индустријска енергетска постројења, усаглашавање постојећих постројења са новим у што краћем периоду, примена механизама процене утицаја у складу са прописима, контрола производа који могу довести до повећања емисије, као и контрола стучних кућа за мерење емисије.

У дискусији су учествовали: Александра Кнез Милојковић, Алијанса за заједничко добро, Дејан Бојовић из Српске асоцијације за рушење, деконтаминацију и рециклажу, Томислав Мићовић из Удружења нафтних компанија Србије, Весна Терзић из удружења Тихи луг из Великих Црљена, министар рударства и енергетике Александар Антић, Бранислава Јефтић, Зелена странка, Душка Димовић из Светске организације за природу, Љиљана Лазић, директор Завода за јавно здравље Панчево, Урош Ракић из из Института за јавно здравље Србије „Др Милан Јовановић Батут“, Топлица Маријановић из Друштва истраживача из Бора, Мирјана Ђоковић, помоћник градоначелника Чачка за област заштите животне средине, Наташа Ђерег, Центар за екологију и одрживи развој (ЦЕКОР), министар заштите животне средине Горан Триван, Живомир Живановић, Удружење грађана Тихи Луг из Великих Црљена, Драган Ђурица, помоћник покрајинског секретара за урбанизам и заштиту животне средине и народни посланик Маријан Ристичевић.

Александра Кнез Милојковић из Алијансе за заједничко добро истакла је да се из претходна два и по сата уводних говора, стиче утисак да је наша животна средина добра, међутим, јавно слушање не треба да служи за правдање, већ за налажење решења. Такође се стиче утисак и да су грађани највише криви, али не би требало говорити о кривици, већ о одговорности. Народна скупштина има контролну функцију, па би у овом конкретном случају, Одбор за заштиту животне средине у свом домену требало да врши већи надзор над извршном влашћу. Осим тога, не би требало да водимо рачуна о животној средини само онда када нас из Европске уније „притисну“, већ у континуитету и сви заједно, јер се и даље на свим нивоима (националном, покрајинском и локалном) сусрећемо са декларативним учешћем грађана у процесу доношења одлука, кад је у питању животна средина. Подсетила је да је директор Светске здравствене организације, крајем године нагласио да у је Србији око шест хиљада смртних случајева изазвано управо загађењем ваздуха. Кад је у питању мониторинг, указала је на то да је јасно да немамо довољно мерних места, а постоји и проблем што нису постављена тамо где су највећи загађивачи, тако да је слика потпуно погрешна. Рекла је да постоји непоштовање прописа оних који доносе одлуке и поставила питање ко контролише оне који крше законе и како ће они одговарати.

Нада Лазић је одговорила да Министарство заштите животне средине, у складу са Пословником Народне скупштине, квартално Одбору подноси информације о раду и да је често, приликом њихове анализе, истицан проблем недостатка инспектора (услед забране запошљавања у државном сектору). Истакла је да тек када буде присуствовао и министар финансија, моћи ћемо да кажемо да постоји политичка воља да се тема животне средине стави на прво место, јер њен буџет за ову годину износи 0, 3% буџета државе.

Дејан Бојовић, председник Српске асоцијације за рушење, деконтаминацију и рециклажу, истакао је да велики проблем, у смислу загађења ваздуха, приликом урбанизације градова праве рушење објеката и градња нових, као и адаптација постојећих, а то нико од уводничара није поменуо. Такође, депоније би требало укинути, а не правити нове, јер и оне стварају велико загађење, а сви градови их имају. Сматра да се овом проблему није приступило инжењерски и нису пронађене неуралгичне тачке загађења ваздуха. По његовом мишљењу, потребно је увести нову категоризацију заштите животне средине, а то је грађевински отпад, као и загађење од тога, јер је невероватно да не постоји тело које би пратило нпр. загађење које производе камиони у грађевини (као и остали опасни материјали у овом сектору), а то је проблем и стручне спреме, јер између осталог таква у Србији не постоји.

Томислав Мићовић, генерални секретар Удружења нафтних компаније Србије, рекао је да ова асоцијација у нашој земљи производи и ставља на тржиште гориво, а оно је више пута поменуто. У свету данас 96% енергије која се користи у транспорту, потиче из нафте, а то није избор нафтних компанија, већ су то цивилизацијске могућности у организовању транспорта. Преостала 4% чине био-горива, струја итд, што говори у прилог томе да ће нафта још дуго бити присутна у транспорту. Истакао је да оно што је у Србији могуће урадити, јесте обезбедити грађанима и привреди најквалитетније деривате нафте. Од 2013. године, када су са тржишта „протерани“ Дизел Д2 и оловни бензин, имамо гориво које у потпуности одговара стандардима квалитета. Када се говори о Еуро 2, 3, 4, 5 или 6, нису у питању стандарди квалитета горива, већ стандарди емисије, што доста зависе од самог возила и од тога како је оно одржавано. Све док се овакве ствари не буду проверавале на техничком прегледу, биће проблема у саобраћају. Подсетио је да Министарство енергетике, заједно са Министарством трговине, од пре четири године спроводи програм мониторинга квалитета горива. Сваке године се узме око 3600 узорака (што је за Србију велики број), а последњих неколико година је минималан број одступања у квалитету, што значи да они са своје стране раде све што је потребно. Међутим, управо Министарство финансија мења структуру потрошње, па се више користи дизел гориво, услед политике акцизног опорезивања. Подсетио је да је 2012. године, на течни нафтни гас, као еколошки најприхватљивије гориво, акциза у наквећој мери подигнута и од тада до данас је његова потрошња пала на 54%, док је потрошња дизела повећана за 38%. Због тога, Министарство финансија не би смело да води главну реч у политици акцизног опорезивања енергената.

Весна Терзић из удружења „Тихи луг“ Велики Црљени, рекла је да су у крају из ког долази загађени и вода и ваздух, дрвеће се суши, куће су уништене, а здравствени проблеми са плућима су учестали. Удружење већ четири године, колико постоји, безуспешно настоји да натера надлежне да реагују. Мерне станице ту не постоје, а загађеност је велика највише захваљујући ЕПС и то нико не контролише, јер наводно нико није надлежан за ситуацију у којој се куће људи налазе на 40 м од отвореног рудника. Рекултивација није урађена, а планира се изградња електране „Колубаре Б“, као и пепелиште на Западном пољу, а иза тога регионална депонија, што је све на 3 км од првих кућа. Нико из Владе не жели да их прими тим поводом, нити да изађе на терен, иако је све о чему говори, видљиво голим оком. Наиме, на копу долази до самозапаљења угља, због чега је непрестано магла, а не престаје да гори месецима и да гуши око 2000 људи који ту живе. Међутим, овај проблем се потпуно игнорише.

Александар Антић, министар рударства и енергетике, рекао је да с „Електропривредом Србије“ јесу направљени одређени кораци унапред, али да напросто има проблема који постоје деценијама. Уважава сваки појединачни проблем, али сва решења ипак морају бити системска, а она захтевају време. Поновио је да од 2011. године ЕПС емитује два и по пута мање честица, а термоелектрана у Обреновцу чак осам пута мање. Међутим, реч је о процесима који трају и који захтевају озбиљно финансирање и извођење радова. Нпр. само изградња постројења за одсумпоравање траје 35 месеци. Када се томе додају пројектовање, обезбеђење финансијских средстава итд, јасно је да је реч о процесу који захтева 5-6 година од тренутка доношења одлуке. Последњи велики енергетски објекат је у Србији изграђен још 1991. године и 27 година је прошло док нису постављени први ветро-паркови у Банату. Улажу се напори у модернизацију и у поправљање енергетског микса, а то се ради на социјално-одговоран начин. Термоелектрана „Колубара А“ ће бити затворена до 2023. године.

Бранислава Јевтић, посланица Зелене странке у Скупштини Војводине и председница Одбора за урбанизам и заштиту животне средине, као и председница Зелене парламентарне групе, рекла је да данашње јавно слушање представља један од начина да се чује глас Зелене странке и могућност да још једном буду предочене мере за спречавање загађења ваздуха. Указала је на то да су сет мера крајем јануара предали председници Владе, међутим, нису добили никакав одговор. Истакла је да је у питању је озбиљна, парламентарна странка, која се не бави демагогијом и састављена је од стручних људи који су се окупили и донели предлог мера, а од надлежних нису добили чак ни објашњење о узроцима повишене загађености ваздуха. По њеном мишљењу, између органа нема никаквог дијалога, ни сарадње, али да, иако овако лоше, алармантно стање ваздуха није питање политике, већ здравог разума. Истакла је да није важно шта је било пре пет или шест деценија, нити какво смо стање наследили, сад смо сви овде и потребно је да чујемо какве ће мере предузети ова власт и да се започне са њиховом имплементацијом.

Душка Димовић из Светске организације за природу, рекла је да је неколико пута поменуто Министарство финансија у контексту неприсуствовања јавном слушању, па је истакла да би било добро да је, поред министра финансија, присутно бар њих још неколико министара надлежних за привреду, саобраћај, грађевинарство, здравље, пољопривреду, шумарство и водопривреду, а такође, министарство које често превиђамо, а јако је важно – Министарство образовања. Истакла је да је образовање то што нам умногоме недостаје у разумевању овог проблема. Скренула је пажњу да је важно интегрално посматрати ствари, а кад се говори о квалитету ваздуха, данас нису поменути ни природа, ни биодиверзитет, ни екосистеми. Квалитет ваздуха се не може посматрати изоловано, већ обједињено са квалитетом воде и земљишта. Енергетско питање је питање светског развоја, а енергетска безбедност је економско и политичко питање. Светски економски форум је ове године у пет највећих ризика, сврстао оне који се односе на животну средину и климатске промене. Рекла је да су се чули углавном различити подаци и бројке, статистика и техницистички начин гледања на ствари, који нас је и довео ту где јесмо, а потребно је мислити на људе и њихово здравље. Истакла је да је кад се посматра емисија, битно посматрати однос емисије угљен диоксида и бруто домаћег производа, јер је он важан за развој једног друштва, а не само тотална емисија.

Љиљана Лазић, директорка Завода за јавно здравље Панчево и лекар по професији, изразила је жељу да све о чему је данас било речи да резултате и да све предложене мере буду спроведене у пракси, тако да у наредном периоду и ми и наша покољења удишемо чист ваздух. Стога је у наредном периоду јако важно унапредити мониторинг квалитета ваздуха, да се све ради униформно и да се мере исти параметри, који се после могу поредити и јавно презентовати. Оно што је такође врло битно, а овде није поменуто, јесте праћење утицаја квалитета ваздуха на здравље људи. У овом тренутку у Србији не постоји адекватан мониторинг, тј. начин моделовања утицаја квалитета ваздуха на основу свих параметара који се мере, иако на нивоу Србије има доста мерења, и у дугом временском периоду. Међутим, процена утицаја на здравље људи, по методологији Светске здравствене организације, овде се не примењује, већ се мимо праћења мониторинга квалитета ваздуха, прате обољевање и умирање становништва и они се унеколико могу повезати с утицајем параметара који су у одређеном временском периоду повећани у нашој атмосфери и могу довести до погоршања здравственог стања становништва, али прави мониторинг утицаја на здравље људи немамо. Довољно би било само применити постојећу методологију СЗО, одредити стручне људе да то раде, а мрежа института и завода има могућности за то.

Урош Ракић из Института за јавно здравље Србије „Др Милан Јовановић Батут“, одговорио је да постоји студија истраживања СЗО, у којој је и сам учествовао, а објављена је на сајту СЗО у октобру прошле године. Кад је у питању здравствени утицај, директни здравствени трошкови од превремених смрти и других обољења насталих утицајем квалитета ваздуха, на нивоу ЕУ у 2013. години, процењени су на 20 милијарди евра, а индиректни трошкови (утицај на инфраструктуру, вегетацију итд.) су близу 330 милијарди. Земље ЕУ ће до 2030. године морати број превремених смрти, које се могу довести у везу са ваздухом, у односу на 2005. годину да смање за 52%, кад су у питању ПМ 10 и приземни озон.

Топлица Марјановић из Друштва истраживача из Бора, рекао је да је много речи било о узроцима загађења ваздуха, где су највише помињани сектор енергетике и топлане. Изнео је податак да је Бор још 1973. године затворио све локалне котларнице и сад је град који је са највише објеката прикључен на гасификацију. Саобраћај такође није примарни узрок загађења, јер није у питању транзитни град. Стога, узрок загађења у Бору су индустрија и рударство, а мере Владе врло мало пажње посвећују изворима загађења из ова два сектора. Такође, концентрација арсена и тешких метала је у Бору изузетно велика. Подсетио је да се у Бору отвара нови рудник, у току је израда студије утицаја на животну средину, а Министарство рударства и енергетике је у обавези да изда дозволу, уз претходно стручно сагледавање и увид јавности.

Мирјана Ђоковић, помоћник градоначелника Чачка за област заштите животне средине је указала на проблем са којим се локалне самоуправе сусрећу још од 1. марта 2019. године, а то је немогућност наплате еколошке таксе. На нивоу локалне самоуправе су потпуно свесни које је мере неопходно применити, али је чињеница да за то нема финансијских средстава. Буџет намењен заштити животне средине у Граду Чачку за ову годину је 41 милион динара и упућен је ресорном министарству на сагласност, а у међувремену су управи Града везане руке (као и свима у локалним самоуправама), јер не могу да спроведу локалне програме. Због тога је важно да се ради брже и да се што више сарађује.

Наташа Ђерег из Центра за екологију и одрживи развој и координаторка Радне групе у Националном конвенту ЕУ за Поглавље 27, поставила је питање због чега представници цивилног сектора нису укључени у радну групу Владе за загађење ваздуха и да ли је могуће да се прикључе накнадно. Истакла је да Национални план за смањење емисија важан документ, који није требало да буде усвојен на нивоу Владе, без расправе и усвајања у Народној скупштини.

Горан Триван, министар заштите животне средине, одговорио је да су му као некоме ко такође долази из цивилног сектора, ти ставови блиски и важно је да на овај начин може да чује различите идеје које из њега долазе, а радне групе Министарства су увек састављене од представника и невладиних организација и локалних самоуправа итд. Кад је у питању Инспекција Министарства, велики проблем представља мањак људи (недостају чак 33 запослена), што утиче и на недостатак контрола, али би ово ускоро требало да буде решено.

Истакао је да 40% емисија стаклене баште потиче из грађевинских објеката и о томе у Министарству постоји пуна свест, али не постоје ингеренције. Осим тога, ресорно министарство нема капацитете да се животном средином бави само, али како је ова област у интересу свих нас, сва министарства су дужна да се баве њом. У међувремену, Министарство ради све што је у његовој надлежности, а цивилни сектор је ту да му даје „ветар у леђа“. Рекао је да Зеленој странци нису затворена врата Министарства и добродошла је да да свој допринос, јер смо сви на истом задатку и предлози решења треба да се чују. Кад су у питању проблеми у Бору, рекао је да је Инспекција већ реаговала и била на терену, али да ће реаговати поново. Фабрика сумпорне киселине је у реду, али је проблем много већ производња од оне за коју је постројење намењено. Рекао је да се очекује доношење закона о климатским променама, а Министарство рударства и енергетике је вишеструко успорило овај процес током преговора, али да ће се овај документ ипак наћи на Влади.

Живомир Живановић из удружења „Тихи луг“ рекао је да се у Великим Црљанима, поред свега већ наведеног, налази и сушара угља (једина која у том облику још увек постоји на тлу Европе). Производ сушења угља јесте црна вода, која је пуна угљоводоника, фенола и осталих нездравих честица, а из сушаре се спушта каналом отпадних вода читавих 12 км до уливања у Колубару, иако од сушаре до Колубаре има само километар и по. Истакао је да је разлог што је то тако – да би се што више штетних материја скупило у каналу, како се не би потпуно нарушио екосистем Колубаре, Саве итд.

Драган Ђурица, помоћник покрајинског секретара за урбанизам и заштиту животне средине, сложио се са министром да о овим темама треба разговарати, али се нажалост о ваздуху разговара само у току зимске сезоне, када је загађење видљиво. Када би се о томе разговарало током целе године, пре би се дошло до важних одговора, а као што је данас закључено – чињеница је да немамо довољно знања кад је ваздух у питању. Кад је реч о мерењу азбеста (у грађевинарству), што је неко од дискутаната поменуо, не постоји начин да се он измери, али се раде анализе садржаја суспендованих честица, односно прашине у њима, која је и најопаснија, како би се видело да ли садржи тешке метале и остале материје опасне по здравље.

Маријан Ристичевић, народни посланик и председник Одбора за пољопривреду, шумарство и водопривреду, рекао је да, колико је он упознат, загађења из пољопривреде чине више 60% укупног загађења. Само 15% пестицида који се користе против штеточина, иду на биљке, остало заврши у земљи и ваздуху. Поменуо је и сточарство у смислу загађења, јер говеда, као преживари, производе метан, па кад је у питању ефекат стаклене баште, 20% тог ефекта долази од метана. И не само код нас, већ у целом свету, више штете ваздуху наноси сточарство од свих превозних средстава. Када би се више уложило у промену начина припремања хране за стоку, уклонио би се ефекат загађења ваздуха који у Србији произведе 250 хиљада аутомобила. Стога, неопходно је пажњу поклонити пољопривреди, начину обраде земље, припремања хране и тиме значајно смањити ефекат загађења ваздуха.

Нада Лазић је, као закључак, истакла да би убудуће оваква јавна слушања требало организовати тематски и уз присуство представника више сектора, јер животна средина не постоји сама за себе, па је интерсекторска сарадња неопходна.

Јавно слушање је завршено у 15, 00 часова.